Predkladacia správa

Návrh Koncepcie ochrany pamiatkového fondu (ďalej len "návrh koncepcie")  na rokovanie vlády Slovenskej republiky predkladá minister kultúry na základe Plánu práce vlády Slovenskej republiky na rok 2011.
 
V súčasnosti v Slovenskej republike absentuje koncepčný materiál, ktorý by upravoval prehľad aktuálnej situácie v oblasti ochrany pamiatkového fondu a archeologického dedičstva. Predkladaný návrh koncepcie obsahuje návrhy a úlohy pre Ministerstvo kultúry Slovenskej republiky ako predkladateľa materiálu, ako aj pre vybrané ministerstvá a ústredné orgány štátnej správy. Cieľom týchto návrhov a úloh je zlepšiť fyzický stav i vnímanie pamiatkového fondu verejnosťou.
 
Materiál, na ktorého vypracovaní sa podieľal aj Pamiatkový úrad Slovenskej republiky ako orgán špecializovanej štátnej správy na ochranu pamiatkového fondu, bol upravený na základe pripomienok relevantných poradných orgánov Ministerstva kultúry Slovenskej republiky.
 
Predložený návrh koncepcie má negatívny vplyv na štátny rozpočet, ktorý bude riešený každoročným účelovým navýšením výdavkovej časti rozpočtu rozpočtovej kapitoly Ministerstva kultúry Slovenskej republiky o 10 mil. eur oproti stavu z roku 2011, a to konkrétne zvýšením rozpočtu pre dotačný program „Obnovme si svoj dom“, počnúc rokom 2013. Predmetný materiál nekladie žiadne nároky na podnikateľské prostredie, sociálne vplyvy, vplyvy na životné prostredie. Predmetný materiál má pozitívny vplyv na informatizáciu spoločnosti. Nároky Pamiatkového úradu Slovenskej republiky sú riešené v materiáli „Stratégia rozvoja a budovania erbových inštitúcií v rezorte kultúry”, predkladanom na rokovanie vlády SR vo štvrtom štvrťroku 2011.
 
Materiál bude mať pozitívny vplyv na zamestnanosť, a to zapojením nezamestnaných občanov, ktorí sú v evidencii uchádzačov o zamestnanie pri obnove národných kultúrnych pamiatok, ďalej pri realizácii obnov kultúrnych pamiatok a nepriamy pozitívny vplyv pri následnom využití pamiatok pre potreby cestovného ruchu a služieb.
 
            Návrh koncepcie je v súlade s Ústavou Slovenskej republiky, súvisiacimi zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, a je v súlade s právom Európskej únie. 
 
            Materiál bol predmetom medzirezortného pripomienkového konania a na rokovanie vlády Slovenskej republiky sa predkladá s rozporom s Ministerstvom financií Slovenskej republiky.